Döntést segítő háttéranyag az ETR új verziójára átállás előkészületeihez és ütemezéséhez

Az ETR verzióváltásra legfelkészültebb felhasználó az SZTE. Nálunk állítható elő az új program igényelte minőségi környezet, találhatók felkészült felhasználók, üzemeltetési rutin és feltételek.
Azt a kérdést kell alapos szakmai megfontolás után megválaszolni, hogy az áttérés milyen stratégia szerint és mikor történjen?
Elméletileg két áttérési mód kínálkozik.
Egyik lehetőség, hogy a jelenlegi rendszerben csak a legszükségesebb változtatásokat hajtjuk végre, majd konvertáljuk az adatokat és az új verzióban elvégezzük a még szükséges javításokat, ami a konverzió nem kompatibilis elemeinek hibáiból származik. Az elemzések szerint bizonyos területeken, elsősorban a tantervek, kurzushirdetés és kurzusfelvétel esetén, a hibák halmozottan fognak jelentkezni. Az ok a jelenlegi tanterveink más struktúrája. Tekintve, hogy a kurzushirdetés és felvétel májustól október elejéig tart, a konverzió vagy nyár közepén, vagy novemberben történhetne ezen a módon. Mindenképpen koncentrált és nagy erőket igénylő utómunkálatokkal, a konverziós hibák javításával.
Másik lehetőség, hogy az előre látható konverziós hibák okait a jelenlegi rendszerben szüntetjük meg, ismert felületen a folyamatos munka zavarása nélkül. Az adatbázison addig lehet a konverziót finomítani, hogy a hibaszám minimális legyen. Ebben az esetben pontosan meg lehet mondani a konverziós időszükségletet. Fel lehet készülni a szükséges utómunkálatokra. Az áttérésnek a leállást is igénylő fázisa ebben az esetben október 15. és november 15. közé esik.
A gyakorlati megvalósítás szempontjából racionálisan a második lehetőség mellett kell dönteni. Ennek legfőbb oka, hogy a Dexter Kft által tesztelésre átadott anyag csak az új rendszer egy része, tesztelésen és javításon nem ment keresztül, dokumentálatlan. A teljes rendszer és a felhasználói dokumentációk a Dexter Kft tervei szerint július közepén fognak rendelkezésünkre állni.
Ha a váltásra felkészítő javítások zömét még a nyári szabadságolások előtt elvégezzük, és az ETR üzemeltetés a kari ETR felelősökkel együttműködve létrehozza a konverzió előnyös feltételeit, továbbá a fejlesztő időközben javítja a felmerült kifogásokat, komoly esély van az őszi, megrázkódtatás nélküli átállásra.
A fenti javaslat elfogadása esetén a feladatok :
1.  A tanterv konverzió elvégzése (ösvényesítés)
–	oktatás szervezése a tanterv előkészítéséről a kari tantervfelelősök számára (május 18. du. 13 óra)
–	Az oktatás alapján a tantervek szükséges javításának elvégzése a tantervek másolatain az ismert Tantervező felületen (május 19-jún.1). Közben az eredeti tanterveket látják a hallgatók, azokat módosítani tilos. Éjszakánként előáll és másnap megtekinthető a módosítások szerinti új, ösvényes tanterv. A javítások során az ösvényes tantervek csak megtekinthetők, rajtuk módosítást ne hajtsunk végre, mert minden éjszaka elveszik.
–	Minden tanterv ösvényesítéshez szükséges módosításainak befejeztével a másolatokból készült ösvényes tantervek válnak érvényessé a rendszerben. Ezeket már csak az új ösvényes Tantervezővel lehet kezelni.
–	Az ösvényes tantervek esetleges hibáinak javításaára a tartalmakra utaló elnevezések beírására, … az új, ösvényes Tantervezővel van lehetőség (június 3-tól).
–	a 2005-ben induló BSc tantervek előállítása az új rendszer szerint. (június 3- juni 25-ig), hogy a gólyák számára a kurzushirdetés és tájékoztatás kivitelezhető legyen.
A fenti lépésekkel az új program első és legalapvetőbb, minden továbbit meghatározó részére az áttérést megvalósítjuk leállás és kockázat nélkül.
2. A teljes átállást megelőző javító, ellenőrző feladatok
–	A tantervek átalakításából származhatnak következmények a mintaegységekre nézve. Pl. a – minden áron elkerülendő – tantárgy másolatok elemeinek hozzárendelése a mintaelemekhez.
–	Az esetlegesen, a tanszékek/karok részéről szükséges tevékenységekről, tartalmi ellenőrzésekről a menet közbeni tapasztalataink szerint tájékoztatókat küldünk.
Fenti műveletekkel létrejön az új program kívánalmai szerinti kurzushirdetési háttér egy olyan időszakban, amikor részben már kész kurzusok vannak, részben még továbbiak hirdetése készül.
3. Adatbázis konverzió és kezelési felület változás
A konverzió a Dexter  feladata, ebben az SZTE ETR üzemeltetés közreműködő. Legalább 2 hetes teljes ETR leállást jelent
Az új kezelő felületek oktatására tanulmányi osztályok, tanszéki tanulmányi felelősök és oktatók körében van szükség.
Megfelelő on-line dokumentációk szükségesek a hallgatók tájékoztatására.
A képzési feladatokat az átállás időszakát közvetlenül megelőző, ill. követő néhány hetes időszakban kell végrehajtani.

Szeged, 2005. május 10.
Homor Géza